ଫ୍ଲୋର ଟେଷ୍ଟ ପାଇଁ କାହିଁକି ପଛଘୁଞ୍ଚା ଦେଉଛି କଂଗ୍ରେସ?
ଚଣ୍ଡିଗଡ଼,୨୧।୬: ହରିୟାଣାରେ ଅଳ୍ପମତରେ ଭାଜପା ସରକାର ଚାଲିଛି। ସମଗ୍ର ପ୍ରସଙ୍ଗରେ ରାଜନୈତିକ ବିବାଦ ଜାରି ରହିଛି। କିନ୍ତୁ କଂଗ୍ରେସ ଦଳ ଫ୍ଲୋର ଟେଷ୍ଟର ଦାବିଠାରୁ ଦୂରେଇ ଯାଇଛନ୍ତି। ଗୁରୁବାର ପୂର୍ବତନ ମୁଖ୍ୟମନ୍ତ୍ରୀ ଭୁପିନ୍ଦର ସିଂ ହୁଡା ଏବଂ ରାଜ୍ୟ ସଭାପତି ଉଦୟଭାନ ସିଂଙ୍କ ନେତୃତ୍ୱରେ କଂଗ୍ରେସ ବିଧାୟକଙ୍କ ଏକ ଦଳ ରାଜ୍ୟପାଳଙ୍କୁ ଭେଟିଛନ୍ତି। କିନ୍ତୁ ଫ୍ଲୋର ଟେଷ୍ଟ କରିବାକୁ କେହି ଦାବି କରିନଥିଲେ। ଗୁରୁତ୍ୱପୂର୍ଣ୍ଣ କଥା ହେଉଛି କଂଗ୍ରେସ କେବଳ ଏକ ସ୍ମାରକପତ୍ର ଦାଖଲ କରି କହିଛି ଯେ ଭାଜପା ସରକାରଙ୍କୁ ବରଖାସ୍ତ କରାଯାଉ।

ସୂଚନାଯୋଗ୍ୟ, ହରିୟାଣାରେ ଭାଜପା ମନୋହର ଲାଲଙ୍କୁ ମୁଖ୍ୟମନ୍ତ୍ରୀ ପଦରୁ ହଟାଇ ଜେଜେପି ସହ ମେଣ୍ଟ ଭାଙ୍ଗିଛି। ଏହା ପରେ ନାଏବ ସାଇନି ମୁଖ୍ୟମନ୍ତ୍ରୀ ହୋଇଥିଲେ ଏବଂ ତାଙ୍କୁ ସ୍ବାଧୀନ ବିଧାୟକମାନେ ମଧ୍ୟ ସମର୍ଥନ କରିଥିଲେ। ମୋଟ ୪୮ ଜଣ ବିଧାୟକଙ୍କ ସମର୍ଥନ ଥିଲା, କିନ୍ତୁ ଏହି ସମୟରେ ଭାଜପାରୁ ସ୍ବାଧୀନ ବିଧାୟକମାନେ ସେମାନଙ୍କ ସମର୍ଥନ ପ୍ରତ୍ୟାହାର କରିନେଲେ ଏବଂ ପରେ ସରକାର ସଂଖ୍ୟାଲଘୁ ହୋଇଥିଲେ। ସେବେଠାରୁ ଆଜି ପର୍ଯ୍ୟନ୍ତ କଂଗ୍ରେସ ନିରନ୍ତର ବିବୃତ୍ତି ଜାରି ରଖିଛି। କିନ୍ତୁ ଫ୍ଲୋର ଟେଷ୍ଟ ପାଇଁ ରାଜ୍ୟପାଳଙ୍କୁ ଆନୁଷ୍ଠାନିକ ଭାବେ କିଛି କୁହାଯାଇ ନାହିଁ।  
ଚଣ୍ଡିଗଡ଼ରେ ରାଜ୍ୟପାଳଙ୍କୁ ଭେଟିବା ପରେ ଭୁପେନ୍ଦ୍ର ହୁଡା କହିଛନ୍ତି ଯେ ସରକାର ନିଜେ ନୈତିକ କାରଣରୁ ଇସ୍ତଫା ଦିଅନ୍ତୁ ଏବଂ ଘୋଡା ବେପାର ବନ୍ଦ କରିବା ପାଇଁ ରାଜ୍ୟପାଳ ବିଧାନସଭାକୁ ଭଙ୍ଗ କରନ୍ତୁ। ସେ କହିଛନ୍ତି ଯେ ଏହି ସ୍ମାରକପତ୍ର ଉପରେ ବିଚାର କରିବାକୁ ରାଜ୍ୟପାଳ ନିଶ୍ଚିତ କରିଛନ୍ତି। ଏହାପୂର୍ବରୁ, ମେ ୧୦ରେ ମଧ୍ୟ କଂଗ୍ରେସ ପାର୍ଟି ରାଜ୍ୟପାଳଙ୍କୁ ଏକ ସ୍ମାରକପତ୍ର ପ୍ରଦାନ କରିଥିଲା।  
ସୂଚନାଯୋଗ୍ୟ, ବିଧାନସଭାରେ କଂଗ୍ରେସର ସାଂଖି୍ୟକ ଶକ୍ତି ନାହିଁ। ବିରୋଧୀ ଦଳ ସମେତ ମୋଟ ୪୪ଜଣ ବିଧାୟକ ନିଶ୍ଚିତ ଭାବେ ଭାଜପା ବିରୋଧରେ ଅଛନ୍ତି। କିନ୍ତୁ ଏମାନଙ୍କ ମଧ୍ୟରେ ଜେଜେପିରେ ବିଭାଜନ ଅଛି। ଏଥି ସହିତ କଂଗ୍ରେସ ମଧ୍ୟ ଭୟ କରୁଛି ଯେ ଫ୍ଲୋର ଟେଷ୍ଟ ସମୟରେ ଜେଜେପି ଏବଂ ଅନ୍ୟ ବିଧାୟକମାନେ ଭାଜପାକୁ ସମର୍ଥନ କରିପାରନ୍ତି। ଗୁରୁତ୍ୱପୂର୍ଣ୍ଣ କଥା ହେଉଛି ବିଧାନସଭା ନିର୍ବାଚନ ପାଇଁ ଅଧିକ ସମୟ ବାକି ନାହିଁ ଏବଂ ଏଭଳି ପରିସ୍ଥିତିରେ କଂଗ୍ରେସ ତରବର ହେବାକୁ ଚାହୁଁନାହିଁ। ତୃତୀୟ କଥା ହେଉଛି ଯେତେବେଳେ ନୟାବ ସାଇନି ମୁଖ୍ୟମନ୍ତ୍ରୀ ହୋଇଥିଲେ, ଏକ ଫ୍ଲୋର୍ ଟେଷ୍ଟ କରାଯାଇଥିଲା ଏବଂ ୬ ମାସ ମଧ୍ୟରେ ଆଉ ଫ୍ଲୋର୍ ଟେଷ୍ଟ ହେବ ନାହିଁ ।